
Moslet-Kulseth beitelag
v/ Magnar Moslett

7580   SELBU

Forlengelse av fellingstillatelse på 1 bjørn i deler av Selbu og Holtålen kommuner

Vi viser til muntlig søknad om forlengelse av fellingsperiode på 1 bjørn i deler av Selbu og Holtålen kommuner fra Magnar Moslet kl 14.15 tirsdag 10.08.2004..

Bakgrunn

Statens Naturoppsyn meldte tirsdag kl 14.15 om funn av 1 søye som var drept av bjørn i Østrungen i Selbu kommune. Søya ble sannsynligvis drept tidlig tirsdag 10.08. Det ble i tillegg opplyst om mye ravn i området, noe som kan tyde på at det finnes flere drepte dyr i området. 

Fylkesmannen mener det er sannsynlig at det er samme bjørn som har tatt denne søya og som har forårsaket tapene i dette området tidligere i sommer.

Vi viser ellers til tidligere vedtak om betinget fellingstillatelse på 1 bjørn i deler av Selbu og Holtålen kommuner gitt av Fylkesmannen 23.07.2004.
Generelt
Vi viser til tidligere vedtak om betinget fellingstillatelse på 1 bjørn i deler av Selbu og Holtålen kommuner gitt av Fylkesmannen 23.07.2004.
Vedtak:

Ut fra vurderingene ovenfor, og med hjemmel i Betingede fellingstillatelser på jerv, bjørn og ulv 2004/2005 gitt av Direktoratet for naturforvaltning i brev av 03.06.2004 til fylkesmennene, fatter Fylkesmannen i Sør-Trøndelag vedtak om forlenging av felling av en bjørn innenfor et nærmere avgrenset område (pkt 1 nedenfor). 
Følgende vilkår er knyttet til iverksettelse av fellingstillatelsen:

1.  Fellingstillatelsen omfatter en bjørn og fellingsområdet omfatter deler av Selbu og Holtålen kommuner. Området avgrenses som følger; fra Selbusjøen og kommuegrensa sørover til Holtålen kommune, deretter langs kommunegrensa til Holtålen til den møter Gaula, østover oppetter Gaula til elva Drøya i Haltdalen, oppetter Drøya vestover til Grønfjellet, videre i rett linje østover til kommunegrensa til Tydal, nordover langs kommunegrensa til den møter Nea, vestover langs Nea og ut Selbusjøen til den møter kommunegrensa mot Klæbu. Fellingsområdet bør om mulig begrenses til det (de) aktuelle skadeområde(ne), og målrettes mot det aktuelle individet. 
2.  Fellingstillatelsen gjelder for tidsrommet tirsdag 10.08.2004 kl. 15.00 til og med onsdag 18.08.2004 kl. 08.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen vurdere behovet for å forlenge perioden fellingstillatelsen gjelder for.

3.  Fellingstillatelsen gis til Moslet-Kulseth beitelag v/,  men det er kun jegere som er oppnevnt av kommunen som kan delta i fellingsforsøket. I og med at tillatelsen omfatter muligheten til skadefelling i to kommuner er det viktig at fellingsforsøket samordnes av jaktlederne for å sikre at uttaket rettes mot det skadegjørende individet. Ved iverksetting av fellingstillatelsen skal det utarbeides en liste hvor navn og fødselsdato på alle deltakere i fellingslaget fremgår. Det skal også gå klart frem hvem som er jaktleder, og på hvilke telefonnummer denne kan kontaktes. Deltakere i fellingslaget skal kunne fremvise denne listen som dokumentasjon på deltakelse, og listen skal også oversendes til direktoratet, Fylkesmannen eller politimyndighet ved forespørsel. Alle deltakere i fellingslag skal være kjent med dette brevets innhold og eventuelt ytterligere begrensninger/vilkår gitt av direktoratet/Fylkesmannen/kommunen, samt de generelle gjeldende bestemmelser i viltloven og forvaltningsforskriften. Dersom kommunen ønsker det, kan det bes om bistand fra Statens naturoppsyn (SNO) i fellingsforsøket. 

4.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

5.  Med hensyn til bruk av løs hund under forsøk på felling, må kommunen eventuelt gi dispensasjon fra båndtvangsreglene i hundeloven av 4. juli 2003 nr. 74.

6.  Fellingsforsøk og felling i henhold til denne tillatelsen kan skje uten hensyn til grunneierretten, jf. viltloven § 35. 

7.  Bjørn som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. 

8.  Felling skal omgående meldes til Fylkesmannen. Meldingen skal inneholde opplysninger om tid og sted for fellingen. Fellingsstedet skal kunne påvises dersom Fylkesmannen krever dette.

9.  Den som sårer bjørn under forsøk på felling i henhold til tillatelsen, plikter uten opphold å melde fra til Fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

10.  Binner med unger som opptrer sammen er unntatt fra tillatelsen. De tiltak som er mulige for å unngå at binne felles, skal være iverksatt. 

11.  Fylkesmannen i Sør-Trøndelag kan til enhver tid trekke tilbake fellingstillatelsen. 

Midler til administrasjon og organisering av jegerkorps ved førstegangs iverksetting av fellingstillatelser på jerv, bjørn og ulv kan belastes bevilgningen til forebyggende tiltak. Det gis ikke anledning til å benytte bevilgningen til lønn av lokalt organiserte jegere i forbindelse med iverksetting av fellingstillatelser. Dette er i tråd med Stortingets behandling av rovviltmeldingen fra 1997. Det gis heller ikke mulighet for å kompensere for eventuelt tapt arbeidsfortjeneste, leie av avløserhjelp, barnevakt eller lignende. Bevilgningen kan benyttes til evt. fellingsvederlag der Fylkesmannen finner dette formålstjenlig. Videre avklaringer vedrørende dette tas opp med Fylkesmannen i Sør-Trøndelag.

Vedtaket kan påklages til Direktoratet for naturforvaltning innen 3 uker, jf. forvaltningsloven §§ 28 og 29. En eventuell klage skal stiles til Direktoratet for naturforvaltning og fremsettes for fylkesmannen, jf. forvaltningsloven § 32.

Med hilsen

Odd Inge Mjøen  (e.f.)
Marit Lorvik

Ass. fylkesmann 
underdirektør

